Motî:nareus - Wikipedia

# Motî:nareus

### Èn årtike di Wikipedia.

nareus, nareuse [addj. purade padvant]

1. k' est rade disgosté (êye) divant èn amagnî., divant ene mannesté, ki n' magne nén åk ene miete måssî, ene miete må prezinté, k' a s' cour ki leve cwand il ode ene sacwè ki sint on pô mwais. I n' fåt nén esse nareus po mindjî avou des pourceas pareys. I n' sait vudî m' pot d' tchambe : il est trop nareus. Ele a volou fé on toû ås cabinets; ça lyi a fwait sovni d' ene cavale arabe, si fire et si nareuse, ki po rén, ele n' åreut pixhî udonbén pråtlé cwand il esteut monté dsu ses rins (J. Schoovaerts). Les vatches, les tchvås crevés, rade on ls a vnou elver, Po les djins nén nareus, ké beas bolis d' trovés ! (L. Bernus). On dit eto: dinarieus, nacsiyeus. F. délicat, facilement dégoûté. >> i n' est nén foirt nareus: i fwait voltî les mannetès ovraedjes, ki les ôtes ni volnut nén fé. >> on n' est nén nareus d' lu-minme: dijhêye po ene sakî ki n' vout nén poirter si prôpe xhlé evoye, evnd.

2. ki n' magne nén did tot. Bén vs estoz des nareus, on si bon boli ! Si vos årîz bén fwin, vos n' serîz nén si nareus. Dj' a boevou do laecea d' chamo; cwand on-z a soe, on n' est nén nareus; on mindjreut did tot (Y. Gourdin). I fåt si waire po fé èn ureus On boket di pwin, sacwants rizetes On cour ki n' fouxhe nén trop nareus (M.A. Frère). Fåt nén esse nareus, séss, li prumî côp k' on-z est priyi en ene famile tatåre, et k' on n' est nén erotiné a ces amagnîs la (L. Mahin). On dit eto: friyand. F. difficile à contenter pour la nourriture. >> fé l'nareus: fé l' målåjhey po mindjî. >> on bon pourcea n' est nén nareus di s' batch: dijheye po ene sakî ki magne did tot, k' a boun apetit.

3. (imådjreçmint) nén nareus: ki n' si fwait nén priyî. Deus munutes divant li fén do 2inme tîme, li referé amerikin xhufele penalti po Norvedje; les Norvedjins, nén nareus, li markèt sins crankyî (L. Mahin). F. allègrement. >> l'apoticåre n' est nén nareus d' ses droukes: elzès vind voltî.

4. mannet, k' a l' nåze ki lyi pind å nez, tot djåzant d' èn efant. Alez s' vos laver, vos, ptit nareus ! On dit eto: crås-nez, mourgagne. F. morveux, malpropre.

Etimolodjeye : bodje nar- (narene), cawete -eus.

| narineus, narineuse [addj. purade padvant] nareus(e). Ele n' esteut nén narineuse, mins ele apiça avou des ecnêyes gazetes et poyaedjes et les tapa-st e feu (J.P. Dumont). F. facilement dégoûté.

Etimolodjeye : minme mot avou l' cawete -eus fwait direk so "narene".

| nariveus, nariveuse [addj. purade padvant] nareus(e). F. facilement dégoûté.

Etimolodjeye : Etimolodjeye : cawete -iveus.

Mots-parints :

- narene
- dinarieus

- "nareus", sicrît "nareux", est eto eployî e francès d' Walonreye

Prin del pådje «http://wa.wikipedia.org../../../n/a/r/Mot%C3%AE%7Enareus.html»

##### Views

- Årtike
- Copene
- Modêye d' asteure

##### Cweri